**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού του Συμβουλίου Εγγραφής και Ελέγχου Εργοληπτών Οικοδομικών και Τεχνικών Έργων του 2023 Νόμος του 2022»**

**Παρόντες:**

Χρύσης Παντελίδης, αναπλ. πρόεδρος Σωτήρης Ιωάννου

Χάρης Γεωργιάδης Ηλίας Μυριάνθους

Ονούφριος Κουλλά Αλέκος Τρυφωνίδης

Άριστος Δαμιανού **Μη μέλη της επιτροπής:**

Αντρέας Καυκαλιάς Σταύρος Παπαδούρης

Χρίστος Χριστοφίδης

Η Κοινοβουλευτική Επιτροπή Οικονομικών και Προϋπολογισμού μελέτησε τον πιο πάνω προϋπολογισμό σε δύο συνεδρίες της, που πραγματοποιήθηκαν στις 13 και 20 Μαρτίου 2023. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Υπουργείου Μεταφορών, Επικοινωνιών και Έργων και η πρόεδρος του διοικητικού συμβουλίου του Συμβουλίου Εγγραφής και Ελέγχου Εργοληπτών Οικοδομικών και Τεχνικών Έργων (ΣΕΕΕ).

Σημειώνεται ότι στο πλαίσιο της συζήτησης του νομοσχεδίου παρευρέθηκαν επίσης η πρόεδρος της επιτροπής κ. Χριστιάνα Ερωτοκρίτου και το μέλος της κ. Σάβια Ορφανίδου.

Ο προϋπολογισμός του ΣΕΕΕ για το έτος 2023 προβλέπει συνολικές δαπάνες ύψους €941.310 και έσοδα ύψους €925.500, τα οποία αναμένεται να προέλθουν κυρίως από την έκδοση ετήσιων αδειών σε εγγεγραμμένους εργολήπτες (€550.000), εξέταση αιτήσεων (€118.000), εγγραφές στο Μητρώο Εργοληπτών (€52.000), καθώς και από πειθαρχικές ποινές (€45.000).

Ο προϋπολογισμός για το έτος είναι ελλειμματικός κατά €15.810 και, σύμφωνα με τα κατατεθέντα στοιχεία, το ταμειακό έλλειμμα αναμένεται να καλυφθεί από το αποθεματικό του συμβουλίου, το οποίο, με βάση την προβλεπόμενη ταμειακή κατάσταση κατά την 31η Δεκεμβρίου 2023, προβλέπεται να ανέλθει στα €1.584.190.

Οι κυριότερες δαπάνες του ΣΕΕΕ για το έτος 2023 αφορούν στα ακόλουθα:

1. Μισθοδοσία υπαλλήλων και ωρομίσθιου προσωπικού, επιδόματα συνδεδεμένα με τη μισθοδοσία και συνεισφορές εργοδότη σε διάφορα ταμεία (€603.940).

2. Λειτουργικές δαπάνες (€113.620).

3. Συμβουλευτικές υπηρεσίες/Έρευνες (€98.500).

3. Κεφαλαιουχικές δαπάνες (€75.000)

Σύμφωνα με την πρόεδρο του διοικητικού συμβουλίου του ΣΕΕΕ, το έλλειμμα που παρουσιάζεται στον υπό συζήτηση προϋπολογισμό οφείλεται στις μη επαναλαμβανόμενες δαπάνες που προορίζονται να καλύψουν την ολοκλήρωση του λογισμικού του συμβουλίου, καθώς και την εξέλιξη της πειθαρχικής υπόθεσης ΣΑΠΑ.

Στο στάδιο της εξέτασης του θέματος μέλη της επιτροπής ζήτησαν περαιτέρω διευκρινίσεις αναφορικά με τον εκσυγχρονισμό της σχετικής με το ΣΕΕΕ νομοθεσίας, καθώς και για την πειθαρχική υπόθεση ΣΑΠΑ.

Συναφώς, η πρόεδρος του ΣΕΕΕ δήλωσε μεταξύ άλλων τα ακόλουθα:

1. Το διοικητικό συμβούλιο συνεχίζει την προσπάθεια προηγούμενων διοικητικών συμβουλίων για εκσυγχρονισμό της σχετικής με το ΣΕΕΕ νομοθεσίας. Αφού οριστικοποιηθούν οι εισηγήσεις του, στη συνέχεια αυτές θα εξεταστούν από τον νομικό σύμβουλο του ΣΕΕΕ και έπειτα από σχετική διαβούλευση με τους εμπλεκόμενους φορείς θα ληφθούν ενέργειες με σκοπό την ετοιμασία και κατάθεση σχετικού νομοσχεδίου.
2. Το διοικητικό συμβούλιο έχει προχωρήσει τάχιστα με τις διαδικασίες που αφορούν στην πειθαρχική υπόθεση ΣΑΠΑ και έχει ως στόχο την ολοκλήρωσή τους εντός του τρέχοντος έτους. Έχουν σταλεί κατηγορητήρια σε όλα τα εμπλεκόμενα πρόσωπα και έχουν ήδη αρχίσει οι ακροαματικές διαδικασίες για τη διεκπεραίωση των εκκρεμουσών υποθέσεων.

Σημειώνεται ότι στο πλαίσιο ευρύτερης συζήτησης που διεξήχθη αναφορικά με γενικότερη πρακτική που εφαρμόζεται από τα πλείστα νομικά πρόσωπα δημοσίου δικαίου για κάλυψη της ιατροφαρμακευτικής περίθαλψης των εργοδοτουμένων η επιτροπή αποφάσισε όπως, κατ’ αναλογία σχετικής ρύθμισης που ενσωματώθηκε με απόφαση της ολομέλειας του σώματος στους προϋπολογισμούς άλλων νομικών προσώπων δημοσίου δικαίου, περιληφθεί και στον υπό αναφορά προϋπολογισμό σχετική πρόνοια βάσει της οποίας να απαγορεύεται η διενέργεια οποιασδήποτε δαπάνης από το ΣΕΕΕ για σκοπούς κάλυψης της συνεισφοράς εργοδότη σε ιδιωτική ασφαλιστική εταιρεία για την ιατροφαρμακευτική περίθαλψη των εργοδοτουμένων στον οργανισμό άμα τη λήξει των υφιστάμενων συμβατικών υποχρεώσεων.

Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου, όπως αυτό έχει τροποποιηθεί σύμφωνα με τα πιο πάνω, κατά τη συζήτηση του θέματος στην ολομέλεια του σώματος.

21η Μαρτίου 2023

Αρ. Φακ.: 23.01.063.251-2022

ΣΧΚ/ΘΚ/ΘΧ